Diari Oficial de la Generalitat Valenciana


Sumari del DOGV 3510, del 03-06-1999 (1999/5129)

ORDRE de 24 de maig de 1999, de la Conselleria d'Agricultura, Pesca i Alimentació, per la qual es regulen ajudes per a dotació de mitjans tècnics per a lectura de sistemes d'identificació de gossos.
------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3510

Data del DOGV
:   03-06-1999

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1999/5129


Data del document
:   24-05-1999

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * suport econòmic
    * registre de dades
    * animal domèstic
    * administració local
    * aparell electrònic

ORDRE de 24 de maig de 1999, de la Conselleria d'Agricultura, Pesca i Alimentació, per la qual es regulen ajudes per a dotació de mitjans tècnics per a lectura de sistemes d'identificació de gossos. [1999/M5129]
  
La Llei 4/1994, de Protecció dels Animals de Companyia, estableix la creació de registres d'animals de companyia. Per mitjà del Decret 158/1996, del Govern Valencià, es crea el Registre Informàtic Valencià d'Identificació Animal, posteriorment una ordre de la conselleria determina les característiques del sistema d'identificació d'animals de companyia i estableix la implantació de mitjans radioelectrònics basats en la utilització de transponedors (microxips), per als quals és necessari utilitzar mitjans tècnics específics, com és el cas dels lectors de multifreqüència.
  
La Conselleria d'Agricultura, Pesca i Alimentació és conscient que el grau d'implantació del nou sistema d'identificació depén en gran part de l'accés que poden tenir els ajuntaments als mitjans tècnics que són necessaris per a utilitzar-lo. Les corporacions locals han d'incorporar aquests mitjans per poder abordar el compliment de les tasques i responsabilitats que la Llei 4/1994 els imposa. Per aquesta raó, la Conselleria d'Agricultura, dins de l'esperit de col·laboració amb l'administració local, desitja contribuir al fet que el nou sistema d'identificació animal puga ser una ferramenta útil per a tots els ajuntaments i, en conseqüència, per a tots els ciutadans.
  
Per tot això i a proposta del director general de Desenvolupament Rural i Producció Agrària,
  
ORDENE
  
Article 1. Objecte
  
Aquesta ordre té per objecte establir una línia d'ajuda per als ajuntaments de la Comunitat Valenciana en aplicació de la normativa sobre identificació de gossos establida per mitjà de la Llei 4/1994, per a la Protecció dels Animals de Companyia.
  
Article 2. Beneficiaris
  
Seran beneficiaris d'aquestes ajudes els ajuntaments de la Comunitat Valenciana que ho sol·liciten. La concessió de la subvenció sols es podrà fer per a l'adquisició d'un lector per ajuntament.
  
Article 3. Ajuda subvencionada
  
S'estableix una ajuda econòmica per a l'adquisició d'un aparell de lectura de transponedors implantats als gossos i que reunisca les característiques següents:
  
- Estructura del codi alfanumèric establida per la norma ISO 11.784
  
- Sistema d'intercanvi d'energia entre el dispositiu (transponedor) i el lector establit per la norma ISO 11.785.
  
- Capacitat de lectura compatible.
  
Article 4. Lloc, termini i documentació
  
Les sol·licituds es formalitzaran en instància dirigida al director general de Desenvolupament Rural i Producció Agrària de la Conselleria d'Agricultura, Pesca i Alimentació.
  
El termini de presentació de sol·licituds finalitzarà el dia 30 de juny de 1999.
  
La sol·licitud es registrarà abans d'efectuar la compra o adquisició del lector i, amb ella, s'adjuntarà:
  
- Còpia del codi d'identificació fiscal.
  
- Pressupost detallat o factura proforma.
  
- Còpia del full de característiques tècniques del lector per al qual se sol·licita la subvenció.
  
- Certificat de padró municipal a 31 de desembre de l'any anterior a aquell en què es realitza la sol·licitud o de l'últim emés per l'autoritat competent.
  
- Imprés d'alta de tercers pagaments de la Generalitat Valenciana acompanyat de certificat de l'entitat bancària de la titularitat del compte en què han d'efectuar-se els pagaments.
  
Article 5. Quantia de les ajudes
  
La quantia màxima de l'ajuda no podrà sobrepassar el 60 % del preu del lector, IVA exclòs, amb un límit màxim de 50.000 pessetes per ajuntament i lector.
  
L'import global màxim de les ajudes serà de deu milions de pessetes per a 1999, a càrrec de la línia 710/000/99, del programa 714.20, del pressupost de la Generalitat Valenciana per a 1999.
  
Article 6. Criteris de preferència
  
La concessió de la subvenció es realitzarà tenint en compte el padró municipal. L'assignació començarà per l'ajuntament sol·licitant de menor nombre d'habitants fins a esgotar el crèdit disponible.
  
Article 7. Termini de resolució
  
L'avaluació i el seguiment de l'aplicació correcta de les ajudes concedides l'efectuarà la Direcció General de Desenvolupament Rural i Producció Agrària. Aquesta direcció, dins dels tres mesos següents a la finalització del termini de presentació de sol·licituds, resoldrà les presentades. La falta de resolució expressa en aquest termini suposarà la desestimació de l'ajuda.
  
Article 8. Justificació del pagament
  
Per al pagament de la subvenció, l'ajuntament sol·licitant haurà de presentar un escrit en el qual comunique l'adquisició del lector, amb indicació de la destinació i custòdia d'aquest. Caldrà adjuntar la factura amb el corresponent justificant del pagament realitzat.
  
A la vista dels justificants aportats, la direcció general autoritzarà el pagament de l'ajuda pel concepte indicat en la sol·licitud, amb el límit màxim aprovat independentment del fet que el valor de l'adquisició siga superior segons la factura aportada.
  
Article 9. Reintegrament de quantitats
  
De conformitat amb el que s'estableix en l'article 47.9 del Text Refós de la Llei d'Hisenda de la Generalitat Valenciana, procedirà el reintegrament de les quantitats percebudes i l'exigència de l'interés de demora des del moment del pagament de l'ajuda en les casos següents:
  
a) Incompliment de l'obligació de justificació.
  
b) Obtenir la subvenció sense complir les condicions que s'hi requereixen.
  
c) Incompliment de la finalitat per a la qual la subvenció es va concedir.
  
d) Incompliment de les condicions imposades als beneficiaris amb motiu de la concessió de la subvenció.
  
La percepció d'aquestes ajudes serà incompatible amb qualsevol altra línia d'ajuda establida que tinga per objecte el finançament de les mateixes millores, fins i tot en aplicació d'aquesta mateixa ordre.
  
Disposició addicional
  
Es delega en el director general de Desenvolupament Rural i Producció Agrària la concessió i denegació de les ajudes previstes en aquesta disposició.
  
Disposicions finals
  
Primera
  
Es faculta la Direcció General de Desenvolupament Rural i Producció Agrària perquè dicte les disposicions necessàries per a l'aplicació d'aquesta ordre.
  
Segona
  
Aquesta ordre vigeix des de l'endemà de la publicació en el Diari Oficial de la Generalitat Valenciana.
  
València, 24 de maig de 1999
  
El conseller d'Agricultura, Pesca i Alimentació,